Mehnat bozorida talab yuqori bo‘lgan malakali kadrlarni kasbga tayyorlash tizimini takomillashtirish chora-tadbirlari to‘g‘risida

Mamlakatimizda, eng avvalo, yangi ish o‘rinlari tashkil etish va tadbirkorlik tashabbuslarini faol qo‘llab-quvvatlash hisobidan aholi, ayniqsa, yoshlar farovonligini oshirish borasida izchil ishlar amalga oshirilmoqda.
 Shu bilan birga, ushbu sohadagi vazifalarni hal etish mehnat bozorining, shu jumladan joylarda tashkil etilayotgan yirik korxonalar va klasterlarning ehtiyojlarini hisobga olgan holda, yuqori malakali ishchi mutaxassislarni tayyorlashning samarali tizimini yaratish zaruratini keltirib chiqarmoqda.
 Mehnat bozorining yuqori malakali kadrlarga bo‘lgan ehtiyojlarini qondirish, kasbga o‘qitishni ishlab chiqarish amaliyoti bilan integratsiyalashtirish, kasbiy bilim va ko‘nikmalarni baholashning xalqaro tizimini joriy etish maqsadida, shuningdek, 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasidagi vazifalarga muvofiq Vazirlar Mahkamasi qaror qiladi:
 1. O‘zbekiston Respublikasi Bandlik va mehnat munosabatlari vazirligi, Oliy va o‘rta maxsus ta’lim vazirligi, Iqtisodiyot va sanoat vazirligining Kasbiy malaka, bilim va ko‘nikmalarni rivojlantirish milliy tizimini (keyingi o‘rinlarda Kasbiy bilim va ko‘nikmalarni rivojlantirish milliy tizimi deb ataladi) joriy etish to‘g‘risida quyidagilarni nazarda tutuvchi taklifiga rozilik berilsin:
 kasb-hunar kollejlarida yirik korxonalar va klasterlar uchun, shuningdek, mehnat bozoridagi real ehtiyojni hisobga olgan holda, davlat-xususiy sheriklik shartlari asosida o‘rta bo‘g‘in mutaxassislar va ishchi kasblar bo‘yicha kadrlar tayyorlashni tashkil qilish; 
 belgilangan tartibda akkreditatsiyadan o‘tkazilgan band bo‘lmagan aholini kasbga o‘qitish nodavlat markazlarida (keyingi o‘rinlarda kasbga o‘qitish markazlari deb ataladi) band bo‘lmagan aholi, ayniqsa, yoshlarni kasbga o‘qitishni tashkil etish;
 belgilangan tartibda akkreditatsiyadan o‘tkazilgan bilim va ko‘nikmalarni baholash nodavlat markazlari (keyingi o‘rinlarda bilim va ko‘nikmalarni baholash markazlari deb ataladi) faoliyatini tashkil qilish;
 O‘zbekiston Respublikasi Bandlik va mehnat munosabatlari vazirligi tomonidan mehnat bozori talablarini hisobga olgan holda, band bo‘lmagan aholini O‘zbekiston Respublikasi Bandlikka ko‘maklashish davlat jamg‘armasi mablag‘lari hisobidan kasbga o‘qitish markazlari va boshqa ta’lim muassasalari bilan to‘g‘ridan to‘g‘ri shartnomalar asosida kasbga o‘qitish uchun davlat buyurtmasini har yili joylashtirish;
 bilim va ko‘nikmalarni baholash markazlari tomonidan muayyan mutaxassislik (kasb) bo‘yicha kasbiy bilim va ko‘nikma darajasini tasdiqlaydigan hamda Xizmatchilarning asosiy lavozimlari va ishchilarning kasblari klassifikatoriga muvofiq ishchilar kasblari malaka razryadlarini berish uchun asos hisoblanadigan malaka sertifikatlarini berish amaliyotini joriy etish;
 o‘rta bo‘g‘in mutaxassislar va ishchilarning malaka darajasini izchil oshirib borish mexanizmini joriy qilish;
 o‘rta bo‘g‘in mutaxassislar va ishchi kasblar lavozimlarining kasb standartlarini ishlab chiqish, qo‘llash va yangilab borish mexanizmini joriy qilish;
 ixtiyoriylik, ishonchlilik, to‘lov va shaffoflik prinsiplari asosida kasbiy bilim va ko‘nikmalarni baholash hamda berishda ishtirok etish.
 2. 2019/2020 o‘quv yilidan boshlab, kasb-hunar kollejlarida yirik korxonalar va klasterlar uchun talab yuqori bo‘lgan o‘rta bo‘g‘in mutaxassislar va ishchi kasblar bo‘yicha kadrlarni davlat-xususiy sheriklik shartlari asosida tayyorlash tartibi eksperiment sifatida joriy qilinsin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan O‘zbekiston Respublikasi Oliy va o‘rta maxsus ta’lim vazirligining Kasb-hunar ta’limi markazi bilan birgalikda davlat-xususiy sheriklik shartlari asosida talab yuqori bo‘lgan o‘rta bo‘g‘in mutaxassislarni hamda ishchi kasblar bo‘yicha kadrlarni tayyorlashni tashkil etish uchun kasb-hunar kollejlari hamda ularga biriktirilgan yirik korxonalar va klasterlar ro‘yxati (keyingi o‘rinlarda ro‘yxat deb ataladi) tuzilgani ma’lumot uchun qabul qilinsin. 
 Kasb-hunar kollejlarida yirik korxonalar va klasterlar uchun talab yuqori bo‘lgan o‘rta bo‘g‘in mutaxassislar hamda ishchi kasblar bo‘yicha kadrlarni davlat-xususiy sheriklik shartlari asosida tayyorlashni tashkil etish bo‘yicha ishchi guruh 1-ilovaga muvofiq tarkibda (keyingi o‘rinlarda Ishchi guruh deb ataladi) tuzilsin.
 Quyidagilar Ishchi guruhning asosiy vazifalari etib belgilansin:
 joylarga borib va ro‘yxatda ko‘rsatilgan yirik korxonalar va klasterlar rahbarlari bilan shaxsan uchrashuvlar o‘tkazib, yuqori malakali o‘rta bo‘g‘in mutaxassislarni hamda ishchi kasblar bo‘yicha kadrlarga bo‘lgan real ehtiyojni o‘rganishni tashkil qilish; 
 ro‘yxatda ko‘rsatilgan yirik korxonalar va klasterlar rahbarlariga kasb-hunar kollejlarida davlat-xususiy sheriklik shartlari asosida talab yuqori bo‘lgan o‘rta bo‘g‘in mutaxassislarni va ishchi kasblar bo‘yicha kadrlarni tayyorlashni tashkil etishda tomonlarning ustuvorliklari, huquqlari va majburiyatlarini tushuntirish;
 kasb-hunar kollejlarida talab yuqori bo‘lgan o‘rta bo‘g‘in mutaxassislarni va ishchi kasblar bo‘yicha kadrlarni davlat-xususiy sheriklik shartlari, shu jumladan yirik korxonalar va klasterlar rahbarlarining ularni ro‘yxatga kiritish to‘g‘risida asoslantirilgan yozma buyurtmanomalari asosida tayyorlashni tashkil etishni yanada kengaytirishga ko‘maklashish;
 yuklama darajasi past bo‘lgan yoki rekonstruksiya qilish, kapital ta’mirlash yoki qayta jihozlashni talab qiladigan va binolari hamda inshootlari kasbga o‘qitish markazlari va bilim hamda ko‘nikmalarni baholash markazlarini tashkil etish uchun xususiy investorlarga berilishi mumkin bo‘lgan kasb-hunar kollejlarini aniqlash.
 4. Ishchi guruh (Abduhakimov):
 a) ikki oy muddatda quyidagilarni tasdiqlashni nazarda tutuvchi hukumat qarori loyihasini:
 davlat-xususiy sheriklik shartlari asosida kasb-hunar kollejlarida yirik korxonalar va klasterlar uchun talab yuqori bo‘lgan o‘rta bo‘g‘in mutaxassislarni va ishchi kasblar bo‘yicha kadrlarni tayyorlashni tashkil etish uchun ularning buyurtmanomalarini hisobga olgan holda tuzilgan kasb-hunar kollejlarining ro‘yxati;
 binolari va inshootlari kasbga o‘qitish markazlari va bilim hamda ko‘nikmalarni baholash markazlarini tashkil etish uchun xususiy investorlarga berilishi mumkin bo‘lgan kasb-hunar kollejlarining ro‘yxati;
 Kasb-hunar kollejlarida yirik korxonalar va klasterlar uchun talab yuqori bo‘lgan o‘rta bo‘g‘in mutaxassislar hamda ishchi kasblar bo‘yicha kadrlarni davlat-xususiy sheriklik shartlari asosida tayyorlashni tashkil etish tartibi to‘g‘risidagi nizom;
 b) kasb-hunar kollejlarida yirik korxonalar va klasterlar uchun talab yuqori bo‘lgan o‘rta bo‘g‘in mutaxassislar hamda ishchi kasblar bo‘yicha kadrlarni davlat-xususiy sheriklik shartlari asosida tayyorlashni tashkil etish yuzasidan joriy qilingan eksperiment natijalarini tahlil qilish yakunlari bo‘yicha asoslantirilgan takliflarni kiritsin.
 5. Belgilab qo‘yilsinki, kasb-hunar kollejlarida ushbu qarorning 2-bandiga muvofiq o‘rta bo‘g‘in mutaxassislarni va ishchi kasblar bo‘yicha kadrlarni tayyorlash quyidagilar asosida tashkil etiladi:
 a) quyidagilarni nazarda tutuvchi davlat-xususiy sheriklik shartlari asosida:
 yirik korxona yoki klaster, O‘zbekiston Respublikasi Oliy va o‘rta maxsus ta’lim vazirligining Kasb-hunar ta’limi markazi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari o‘rtasida uch tomonlama shartnoma tuzish, unda tomonlarning huquqlari, majburiyatlari va javobgarligini, shuningdek, davlat-xususiy sheriklikning boshqa shartlarini mustahkamlash;
 O‘zbekiston Respublikasi Bandlik va mehnat munosabatlari vazirligi tomonidan O‘zbekiston Respublikasi Bandlikka ko‘maklashish davlat jamg‘armasi mablag‘lari hisobidan kasb-hunar kollejlarida band bo‘lmagan aholini kasbga o‘qitish uchun davlat buyurtmasini har yili joylashtirish;
 umumta’lim muassasalarining 9-sinfini tugatgandan keyin o‘qishga qabul qilinadigan shaxslarni o‘qitish uchun kasb-hunar kollejlarining professor-o‘qituvchilari mehnatiga haq to‘lash, shuningdek, kasb-hunar kollejlari binolari va inshootlarini saqlab turish uchun kasb-hunar kolleji umumiy xarajatlarining 50 foizidan oshmaydigan xarajatlarni budjet mablag‘lari hisobidan va yetishmayotgan qismini esa yirik korxonalar va klasterlar mablag‘lari hisobidan qoplash;
 umumta’lim muassasalarining 11-sinfini tugatgandan keyin o‘qishga qabul qilinadigan shaxslarni o‘qitish uchun kasb-hunar kollejlarining ma’muriy va xizmat ko‘rsatuvchi xodimlari, shuningdek, professor-o‘qituvchilari mehnatiga yirik korxonalar va klasterlar yoki ta’lim oluvchilar yoxud boshqa o‘qitish buyurtmachilari hisobidan haq to‘lash;
 b) quyidagi tartib asosida, unga ko‘ra:
 yirik korxona yoki klaster rahbari yoxud u tomonidan tayinlangan boshqa shaxs kasb-hunar kolleji direktori hisoblanadi hamda yirik korxonalar va klasterlar mablag‘lari hisobidan kollej xodimlariga ustamalar, qo‘shimcha haqlar, mukofotlar va boshqa rag‘batlantiruvchi to‘lovlar belgilashga haqli bo‘ladi;
 kasb-hunar kollejlarida o‘rta bo‘g‘in mutaxassislarni tayyorlash muddati ikki yilgacha, ishchi kasblar bo‘yicha kadrlarni tayyorlash muddati to‘qqiz oygacha bo‘lgan muddatni tashkil etadi va qonunchilikka muvofiq tasdiqlanadigan Kasb-hunar ta’limi yo‘nalishlari, mutaxassisliklari va kasblari klassifikatoridan kelib chiqib belgilanadi;
 kasb-hunar kollejlarida o‘rta bo‘g‘in mutaxassislar va ishchi kasblar bo‘yicha kadrlar kasb-hunar kollejlaridagi nazariy mashg‘ulotlarni bevosita yirik korxonalar va klasterlarning maxsus tashkil etilgan o‘quv-ishlab chiqarish xonalarida ishlab chiqarishga o‘qitish bilan integratsiyalashtirish prinsipi asosida tayyorlanadi;
 yirik korxonalar va klasterlar o‘rta bo‘g‘in mutaxassislarni va ishchi kasblar bo‘yicha kadrlarni tayyorlashni O‘zbekiston Respublikasi Oliy va o‘rta maxsus ta’lim vazirligining Kasb-hunar ta’limi markazi bilan kelishilgan holda birgalikda tashkil etish uchun boshqa korxonalarni ham jalb qilishi mumkin;
 O‘zbekiston Respublikasi Oliy va o‘rta maxsus ta’lim vazirligining Kasb-hunar ta’limi markazi kasb-hunar kollejlarida o‘quv jarayoniga metodik rahbarlik qiladi, ularning rahbarlari va o‘qituvchilari malakasini oshiradi, shuningdek, kasbiy standartlar va malaka talablari asosida o‘quv rejalari hamda dasturlarni tasdiqlaydi;
 yirik korxonalar va klasterga biriktirilgan kasb-hunar kollejlarida o‘qishni bitirgach, davlat namunasidagi diplom yoki boshqa rasmiy hujjat beriladi.
 6. Belgilab qo‘yilsinki, band bo‘lmagan aholini kasbga o‘qitish, kasbiy bilim va ko‘nikmalarni baholash hamda berishning zamonaviy standartlarini joriy etish maqsadida kasbga o‘qitish markazlari va bilim hamda ko‘nikmalarni baholash markazlarini tashkil etishga doir loyihalarni amalga oshirishda investorlarga quyidagi turdagi davlat yordami ko‘rsatilishi mumkin:
 kasbga o‘qitish markazlari va bilim hamda ko‘nikmalarni baholash markazlarini qurish uchun yer uchastkalarini bepul ajratish;
 kasbga o‘qitish markazlari va bilim hamda ko‘nikmalarni baholash markazlarini tashkil etish uchun yuklama darajasi past bo‘lgan yoki rekonstruksiya qilish, kapital ta’mirlash yoki qayta jihozlashni talab qiladigan kasb-hunar kollejlari binolari va inshootlarini ijaraga berish;
 kasbga o‘qitish markazlari va bilim hamda ko‘nikmalarni baholash markazlarini tashkil etish uchun foydalanilmay turgan binolar va inshootlarni investorlarga ijara haqining “nol” stavkasi bo‘yicha berish;
 band bo‘lmagan aholini kasbga o‘qitish markazlarida O‘zbekiston Respublikasi Bandlikka ko‘maklashish davlat jamg‘armasi hisobidan o‘qitish uchun davlat buyurtmasining kafolatlangan eng kam darajasini belgilash.
 7. Shunday tartib joriy etilsinki, unga ko‘ra kasbga o‘qitish markazlari va bilim hamda ko‘nikmalarni baholash markazlarini tashkil etish bo‘yicha loyihalarni amalga oshirishda ushbu qarorining 6-bandiga muvofiq:
 kasbga o‘qitish markazlari va bilim hamda ko‘nikmalarni baholash markazlarini tashkil etish loyihalarini amalga oshirish to‘g‘risidagi investorlar bilan bitimlar O‘zbekiston Respublikasi Bandlik va mehnat munosabatlari vazirligi tomonidan o‘tkaziladigan tanlov natijalari bo‘yicha tuziladi;
 kasbga o‘qitish markazlarini va bilim hamda ko‘nikmalarni baholash markazlarini tashkil etish loyihalarini amalga oshirish to‘g‘risidagi kelishuvlarga muvofiq investorlarga berilgan yer uchastkalari va ko‘chmas mulkni O‘zbekiston Respublikasi Bandlik va mehnat munosabatlari vaziri bilan kelishmasdan olib qo‘yish taqiqlanadi.
 8. O‘zbekiston Respublikasi Bandlik va mehnat munosabatlari vazirligi huzurida Kasbiy malakalarni rivojlantirish respublika kengashi (keyingi o‘rinlarda Respublika kengashi deb ataladi), shuningdek, davlat boshqaruvi organlari huzurida kasbiy bilim hamda ko‘nikmalarni rivojlantirish bo‘yicha tarmoq kengashlari tashkil etilsin. 
 Quyidagilar Respublika kengashining asosiy vazifalari etib belgilansin:
 kasbga o‘qitish markazlari va bilim hamda ko‘nikmalarni baholash markazlarida, jumladan, vaqti-vaqti bilan va tanlov asosida tekshiruvlar hamda o‘rganishlar tashkil etish orqali kasbga o‘qitishni, kasbiy bilim hamda ko‘nikmalarni baholash va berish jarayoning sifatini nazorat qilish;
 O‘zbekiston Respublikasi Bandlik va mehnat munosabatlari vazirligi tomonidan kasbga o‘qitish markazlari va bilim hamda ko‘nikmalarni baholash markazlarini akkreditatsiyadan o‘tkazish maqsadga muvofiqligi to‘g‘risida xulosalar berish;
 xalqaro standartlar va ilg‘or xorijiy tajriba hisobga olingan holda, Kasbiy bilim va ko‘nikmalarni rivojlantirish milliy tizimini yanada takomillashtirishga doir takliflar ishlab chiqish.
 9. Belgilab qo‘yilsinki:
 kasbiy bilim va ko‘nikmalarni baholash hamda berish imkonini beradigan aniq mutaxassisliklar (kasblar) bo‘yicha kasbiy standartlar kasbiy bilim va ko‘nikmalarni rivojlantirish bo‘yicha tarmoq kengashlari tomonidan mehnat organlari va kasbiy bilim hamda ko‘nikmalarni baholash markazlari bilan birgalikda ishlab chiqiladi, shuningdek, O‘zbekiston Respublikasi Bandlik va mehnat munosabatlari vazirligida albatta ekspertizadan va ro‘yxatdan o‘tkaziladi;
 kasbiy bilim va ko‘nikmalar ishonchli baholanmagani hamda noqonuniy berilgan holatlar aniqlanganda, Respublika kengashi O‘zbekiston Respublikasi Bandlik va mehnat munosabatlari vazirligiga bilim va ko‘nikmalarni baholash markazlari akkreditatsiyasini chaqirib olish va berilgan malaka sertifikatlarini bekor qilish to‘g‘risida taqdimnomalar kiritadi.
 10. O‘zbekiston Respublikasi Bandlik va mehnat munosabatlari vazirligi, Oliy va o‘rta maxsus ta’lim vazirligi, Iqtisodiyot va sanoat vazirligi, yirik ish beruvchi korxonalar tomonidan “WorldSkills Uzbekistan” ishchi kasblarni rivojlantirish va ommalashtirish assotsiatsiyasi (keyingi o‘rinlarda Assotsiatsiya deb ataladi) tashkil etish to‘g‘risida qaror qabul qilinganligi ma’lumot uchun qabul qilinsin.
 11. O‘zbekiston Respublikasi Bandlik va mehnat munosabatlari vazirligi:
 bir oy muddatda “WorldSkills International” xalqaro assotsiatsiyasiga, shu jumladan rasmiy ariza yuborish va muzokaralar tashkil etish orqali qo‘shilish yuzasidan zarur choralar ko‘rsin;
 Toshkent shahri Yashnobod tumanida eksperiment tarzida tashkil etilayotgan band bo‘lmagan aholiga xizmatlar ko‘rsatish bo‘yicha “Ishga marhamat” monomarkazi negizida “WorldSkills” metodologiyasiga muvofiq davlat-xususiy sheriklik shartlari asosida kasbiy bilim va ko‘nikmalarni baholash tizimini joriy etsin;
 O‘zbekiston Respublikasi Bandlikka ko‘maklashish davlat jamg‘armasi mablag‘lari hisobidan band bo‘lmagan aholini kasbga o‘qitishga, shuningdek, Assotsiatsiyani tashkil etish va uning faoliyatini qo‘llab-quvvatlashga sarflanadigan xarajatlarni moliyalashtirishni ta’minlasin;
 xorijiy mamlakatlarning kasb-hunar assotsiatsiyalari, kasbga o‘qitish markazlari va bilim hamda ko‘nikmalarni baholash markazlari bilan hamkorlik munosabatlarini o‘rnatish, O‘zbekiston Respublikasida ularning vakolatxonalarini ochish choralarini ko‘rsin.
 12. O‘zbekiston Respublikasida 2019 — 2021-yillarda ishchi kasblarni yanada rivojlantirish va ommalashtirish bo‘yicha tadbirlar rejasi 2-ilovaga muvofiq tasdiqlansin.
 13. O‘zbekiston Respublikasi Bandlik va mehnat munosabatlari vazirligi manfaatdor idoralar bilan birgalikda ikki oy muddatda O‘zbekiston Respublikasi Bandlikka ko‘maklashish davlat jamg‘armasi mablag‘lari hisobidan Kasbiy malaka, bilim va ko‘nikmalarni rivojlantirish milliy tizimining faoliyatini tashkil etish, kasbga o‘qitish markazlari va bilim hamda ko‘nikmalarni baholash markazlarini akkreditatsiyadan o‘tkazish tartibi, band bo‘lmagan aholini O‘zbekiston Respublikasi Bandlikka ko‘maklashish davlat jamg‘armasi mablag‘lari hisobidan o‘qitishni tashkil etish to‘g‘risidagi Hukumat qarorining loyihasini, shuningdek, kasbiy standartlarni ishlab chiqish jadvalini Vazirlar Mahkamasi kiritsin.
 14. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — O‘zbekiston Respublikasi moliya vaziri J.A. Qo‘chqorov hamda O‘zbekiston Respublikasi bandlik va mehnat munosabatlari vaziri Sh.D. Kudbiyev zimmasiga yuklansin.